**PREDKLADACIA SPRÁVA**

Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo zdravotníctva Slovenskej republiky (ďalej len „ministerstvo zdravotníctva“) ako ústredný orgán štátnej správy pre zdravotnú starostlivosť predkladá na rokovanie Legislatívnej rady vlády SR návrh poslankýň Národnej rady Slovenskej republiky Vladimíry MARCINKOVEJ, Romany TABÁK, Jany BITTÓ CIGÁNIKOVEJ, Anny ZÁBORSKEJ, Evy HUDECOVEJ a Zuzany ŠEBOVEJ na vydanie zákona, ktorým sa dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov (tlač 1049).

Deklarovaným podnetom na vypracovanie poslaneckého návrhu zákona má byť absencia právnej úpravy vo vzťahu k právu pacienta na sprevádzajúcu osobu, na ktorú poukázala verejná ochrankyňa práv vo svojej správe a tiež v analýze o porušovaní práv rodičiek. Na základe svojich zistení verejná ochrankyňa práv odporúča legislatívnu úpravu, ktorá by zabezpečila, aby rodičky mali pri poskytovaní zdravotnej starostlivosti právo na prítomnosť osoby blízkej alebo inej sprevádzajúcej osoby.

Účelom návrhu zákona je priznať žene-rodičke právo, aby pri pôrode bola prítomná ňou určená osoba; prítomnosť viacerých ňou určených osôb sa má žene umožniť, ak to budú umožňovať podmienky zdravotníckeho zariadenia.

Poslanecký návrh zákona nemá podľa predkladateľkami uvedených údajov v doložke vybraných vplyvov vplyv na štátny rozpočet ani na verejné financie. Návrh zákona rovnako nebude mať vplyv na podnikateľské prostredie, nebude mať žiadne sociálne vplyvy ani vplyv na životné prostredie ani na informatizáciu spoločnosti. Návrh zákona bude mať pozitívny vplyv na manželstvo, rodičovstvo a rodinu. Návrh zákona nebude mať vplyv na služby verejnej správy pre občana.

Návrh zákona je podľa predkladateliek v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Medzirezortné pripomienkové konanie

V rámci medzirezortného pripomienkového konania neboli podpredsedom vlády Slovenskej republiky, ministerstvami ani Úradom vlády Slovenskej republiky uplatnené zásadné pripomienky.

Stanovisko ministerstva zdravotníctva

Ministerstvo zdravotníctva odporúča vláde Slovenskej republiky vysloviť **súhlas** s predloženým návrhom poslankýň Národnej rady Slovenskej republiky Vladimíry MARCINKOVEJ, Romany TABÁK, Jany BITTÓ CIGÁNIKOVEJ, Anny ZÁBORSKEJ, Evy HUDECOVEJ a Zuzany ŠEBOVEJ na vydanie zákona, ktorým sa dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov (tlač 1049).